Faapuupuu le mataupu:  Port Gibson, Misisipi (CNN) Ua maua se alii Aferika-Amerika o tautau mai se laau i le vaomatua o Misisipi ma ni ie moega o loo faataamilo i lona ua ua faapipii atu i se lima e 15 futu mai le eleele. E leai se nofoa o iloa atu. O ona vae e lua i le tolu futu mai i le eleele. E lē saisaitia ona lima. Po o le pule i le ola lea? Po o se faiga e pei o se fasioti tagata, o se ata mai le talafaasolopito o le itu i Saute o faiga sauā faaleituaiga ua toe aliaʻe mai? O fesili tāua na na lāgā i le Aso Faraile, i le aso na maua ai e leoleo le tino o se tamāloa o loo fusifusia lona ua i se ie moega i Port Gibson, o se tamaʻi taulaga e silia ma le 1,500 tagata e nonofo ai i nuu maotua o le itumalo o Claiborne, e tusa ma le 60 maila i saute i sisifo o Jackson, le laumua o le setete. O molimau ua aoina mai i le taimi nei, e lē o taʻu mai ai e iai se mea leaga na tupu i le maliu o le tama, e tusa ai ma faamatalaga a leoleo. O le māfuaaga lenā ua faapea mai ai, o le pule i le ola, o le manatu muamua lea o le auala e ono oti ai. I le Aso Faraile, na faailoa mai ai e Marvin Lucas, o le leoleo o le itumalo o Claiborne, o le tamāloa o Otis Byrd. E ui lava ua faamaonia e le pulega lona igoa, ae o loo iai pea le tele o galuega e ao ona latou faia, ina ia iloa ai le auala na maliu ai Byrd ma po o ai e nafa ma lea mea. Na faapea mai Lucas: "E ono umi se vaiaso, pe lua vaiaso, pe ono umi foʻi ni masina". O loo faamoemoe le pulega e maua se uluaʻi lipoti i le vaiaso fou e faatatau i le pogai o le maliu o Byrd, o le faamatalaga lea a Donald Alway, o se sui faapitoa o loo vaavaaia le ofisa o le FBI i Jackson, i se fonotaga ma tusitala i le aoauli o le Aso Faraile. Na ia taʻua e faapea, e toʻa 30 sui o le FBI, le Ofisa o Suʻesuʻega a Misisipi ma isi ofisa o loo saʻilia ni uō ma aiga o le tagata na aafia "e ono fesoasoani e faamatala le pogai o le maliu o Mr. Byrd". Na taʻua e Alway, ua uma ona suʻesuʻe e leoleo le nofoaga na maua ai le tino ma o loo latou suʻesuʻeina se "nofoaga e teu ai mea" a Byrd, lea e ono maua mai ai ni faamatalaga. Na taʻua e Alway, o loo fesootaʻi atu le FBI i le aiga, ma e latou te lē fia faia ni faamatalaga e faatatau i tala o loo salalau e faatatau i lona maliu. Na ia faapea mai: "E tatau ona maua e tagata tali o nei fesili". "E tatau i le aiga ona maua ni tali". Na maua le tino i le 10:21 i le taeao. I le Aso Tofi, i se vaomatua e tusa ma le 500 mita mai le fale sa nofo ai Byrd, e tusa ai ma le faamatalaga a Lucas. Sa toso ese se pulou o le ulu...
Ua taʻua e leoleo e faapea, o faamaoniga ua maua e leʻi faailoa mai ai se mea leaga na tupu. O loo talanoa mai se tagata tomai faapitoa i le suʻesuʻeina o molimau i le auala e eseese ai faamaoniga o le pule i le ola ma le fasioti tagata. Na taʻua e se sui sooupu a le FBI e faapea, o se lipoti e faatatau i le pogai o le oti o loo faamoemoe i ai i le vaiaso fou.